পুলিশ ও এলাকাবাসী সূত্রে জানা গেছে, সোমবার বিকেলে লোহাগড়া পৌরসভার ৫নং ওয়ার্ডের কুন্দশী গ্রামে জেলে পাড়ার বিজুষ বিশ্বাস ওরফে পাগলের মাছ ধরার জাল ভাড়া দেওয়াকে কেন্দ্র করে একই গ্রামের রুলু মোল্যার সাথে ঝগড়া হয়। এ ঘটনার জের ধরে সন্ধ্যায় লোহাগড়া উপজেলা যুবলীগের সাংগঠনিক সম্পাদক জিয়াউর শিকদার নেতৃত্বে রুলু, টুলু, রবি, সুমন, বিল্লালসহ ৩০/৩৫ জনের একদল সন্ত্রাসী রামদা, হাতুড়ি ও লাঠিসোঠা নিয়ে জেলা পাড়ার বিজুষ বিশ্বাসের বাড়িতে হামলা চালায়। এসময় সন্ত্রাসীরা বলরাম বিশ্বাসের ছেলে সুবোল বিশ্বাস (১৮), তার মা নমিতা বিশ্বাস (৪৭), বিজুষ বিশ্বাসের স্ত্রী শিখা বিশ্বাস (৪১), পরিতোষ বিশ্বাস (৪১) ও তার স্ত্রী বাসন্তী বিশ্বাস (৩৬) কে বেধড়ক পিটিয়ে গুরুতর আহত করে। বাঁধা দিতে গেলে তারা বাড়ির ঘরে ঢুকে আসবাবপত্র ভাংচুর করে মোবাইল ফোনসহ অন্যান্য মালামাল নিয়ে বীরদর্পে এলাকা ত্যাগ করে।